钦定古今图书集成/历象汇编/乾象典/第015卷 > 《大戴礼》 > 坤卦
## 钦定古今图书集成/历象汇编/乾象典/第015卷 > 《大戴礼》 > 坤卦

阴虽有美，含之，以从王事、弗敢成也。地道也。妻道也、
臣道也。地道无成而代有终也。

〈程传〉为下之道，不居其功，含晦其章美，以从王事，代上以终其事，而不敢有其成功也。犹地道代天，终物而成功，则主于天也。“妻道”亦然。〈大全〉朱子曰：天地之间，万物粲然而陈者，皆阴丽于阳，其美外见者也。六三、六五，皆以阴居阳，故三则曰“阴虽有美”，而五则曰美在其中，然三方进而位不中者也，故虽有美而尚含之。五正位而居体者也，故美在其中而发于事业。人臣事业之著于世，固自有时，殆不可挟才能而躐进，以取三五同功嫌迫之祸也。

又

阴疑于阳必战。为其嫌于无阳也、故称“龙”焉。犹未离
其类也、故称“血”焉。夫元黄者、天地之杂也、天元而地
黄。

〈程传〉阳大阴小，阴必从阳。阴既盛极，与阳偕矣，是疑于阳也。不相从则必战。卦虽纯阴，恐疑无阳，故称“龙。”见其与阳战也“于野”，进不已而至于外也。盛极而进不已，则战矣。虽盛极不离阴类也。而与阳争，其伤可知，故称“血。”阴既盛极，至与阳争，虽阳不能无伤，故其血元黄。〈本义〉疑，谓钧敌而无小大之差也。《坤》虽无阳，然阳未尝无也。血，阴属，盖气阳而血阴也。元黄，天地之正色，言阴阳皆伤也。